Charles, par la grâce de Dieu, duc de Bourgoingne, de Lothier, de Brabant, de Lembourg, de Lucembourg et de Gheldres, conte de Flandres, d’Artois, de Bourgoingne, palatin de Haynnau, de Hollande, de Zéellande, de Namur et de Zuytphen, marquiz du Saint-Empire, seigneur de Frise, de Salins et de Malines. Savoir faisons à tous présens et avenir que les libertez, franchises, immunitez, chartres, previleges et confirmacions d’icelles données et octroiées par noz prédécesseurs ducs de Bourgoingne, dont Dieu vueille avoir les ames, à noz bien amez les Maieur et eschevins, commune et habitans de nostre ville d’Auxonne se comme en leurs chartres et previleges elles sont escriptes et que deuement ilz en ont pardevant joy et usé. Nous avons aujourd’huy en l’église parroichiale de nostre dicte ville jurées, louhées et confermées, jurons, louhons et confermons par ces présentes, ainsi que ont fait nos dicts prédécesseurs ou temps passé et promectons les tenir et garder fermement et par noz officiers faire tenir et garder sans enfraindre et sans jamais par nous ne par autre faire ne souffrir faire ou aler au contraire, se avant que comme dit est, les diz Maieur, eschevins, commune et habitans du dit Auxonne en ont deuement joy et usé parcidevant. Et avec ce voulons que nos héritiers et successeurs quant ilz viendront premièrement au gouvernement du dit duchié les jurent en la dicte église ainsi que esdiz previleges est plus à plain contenu se requiz en sont. Et pareillement nous ont juré et promis les dits Maieur, eschevins, commune et habitans d’icelle nostre ville d’estre noz bons, loyaulx et obéissans subgez, de garder à leur povoir noz droiz, seigneuries et noblesses, de payer noz rentes et revenues qu’ilz nous doivent et de obéir à tous noz bons commandemens et nous servir envers et contre tous ceulx qui pevent vuivre et morir. Et pour ce que iceulx Maieur, eschevins, commune et habitans de nostre dicte ville d’Auxonne, nous ont ce dit jourd’uy fait remonstrer que jusques à présent, ilz n’ont accoustumé ne usé de faire les cris et publicacions qui se font par leur ordonnance et commandement en icelle nostre ville que au son d’un cornet et non de trompe ou trompette, en nous suppliant très humblement leur octroier que au lieu du dit cornet, ilz puissent doresenavant avoir une trompette garnie de bannière de soye ermoyée aux armes de nostre dicte ville pour faire les dicts cris et publications. Nous inclinant favorablement à leur dicte supplicacion leur avons accordé et octroié, accordons et octroions et de grâce spéciale par ces présentes, donnons congié et licence que sans mesprendre ne pour ce encourir envers nous ou noz successeurs en aucun dangier, ilz puissent doresenavant avoir en nostre dicte ville une trompette garnye de bannyere de soye armoyée aux armes de nostre dicte ville d’Auxonne pour ou lieu du dit cornet faire à tous icelle trompette les cris et publicacions dont dessus est faite mencion tout ainsi et ce cas qu’ilz se faisoient parcidevant du dit cornet. Et afin que ce soit chose ferme et estable à tousjours nous avons fait mectre nostre seel à ces présentes, sauf en autres choses nostre droit et l’autruy en toutes. Donné en nostre dicte ville d’Auxonne, le xixe jour de janvier, l’an de grâce mil quatre cent soixante et treize. Par monseigneur le Duc, GROS.